ET Euroopa Liidu Teataja C 353/23

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 353/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„DÜSSELDORFER SENF”

EÜ nr: DE-PGI-0005-0916-04.01.2012

KGT ( X ) KPN ( )

1. Nimetus:

„Düsseldorfer Senf”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 2.6. Sinepipasta

3.2. Toote kirjeldus, mida punktis 1 esitatud nimetus tähistab:

Toode „Düsseldorfer Senf” on toidu maitsestamiseks kasutatav valmispasta. Peene, poolpaksu konsistentsiga toode on tuhmi helekollase värvusega. Toote „Düsseldorfer Senf” iseloomulik tunnus on selgesti tajutav terav maitse. Toode „Düsseldorfer Senf” koosneb üksnes looduslikest koostisosadest. Toote „Düsseldorfer Senf” valmistamisel ei ole kasutatud säilitus-, maitse- ega lõhnaaineid.

Toote „Düsseldorfer Senf” säilivusaeg on üksnes kümme kuud. Selle aja jooksul säilivad toote organoleptilised omadused.

Valmistoote „Düsseldorfer Senf” analüüsinäidud peavad olema järgmised:

— kuivainesisaldus: vähemalt 22 %;

— sinepi rasvasisaldus: vähemalt 8 %;

— pH < 4,3;

— lõpptoote soolasisaldus < 6 % massist.

3.3. Toorained (üksnes töödeldud toodete puhul):

Toote „Düsseldorfer Senf” toorained on pruunid sinepiseemned, filtreerimata veiniäädikas, Düsseldorfi eriti lubja- ja mineraalainerikas vesi ning sool.

Toote „Düsseldorfer Senf” kõrge kvaliteedi ja värskuse, selle piirkonnaga seotuse, organoleptiliste omaduste ja maine säilitamiseks tuleb nimetatud toote valmistamiseks kasutada üksnes määratletud geograafilisest piirkonnast saadud Düsseldorfi vett.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Düsseldorfer Senf” kõik tootmisetapid, st pesemine, sõelumine, ja sinepiseemnete õhu käes kuivatamine, koostisainete segamine leotamisprotsessis, jahvatamine, sinepiseemnekestade eraldamine, tuulutamine ja laagerdamine, peavad toimuma määratletud geograafilises piirkonnas. Sellega tagatakse tootele „Düsseldorfer Senf” iseloomulik väga terav maitse, organoleptilised omadused, kvaliteet, piirkondlik päritolu, jälgitavus ja kontroll kogu tootmisprotsessi jooksul.

3.6. Erieeskirjad viilutamise, riivimise, pakendamise jm kohta:

Toote pakendamisprotsess, sealhulgas selle villimine, pakendamine ja tuubide märgistamine, peab toimuma geograafilises piirkonnas. See on vajalik, kuna sinep on riknev toode, mis võib töötlemise käigus kergesti kahjustuda, sest laagerdumisprotsess sõltub temperatuuri tundlikust reguleerimisest. Temperatuuri reguleerimise viis laagerdumise ajal ja laagerdusperioodi pikkus mõjutavad oluliselt lõpptoote maitseomaduste kvaliteeti. Üksnes tootjate juures töötavad kogenud spetsialistid (kohalikud sinepimeistrid) oskavad kindlaks määrata kõige sobivama aja toote villimiseks, et oleks tagatud selle muutumatu kvaliteet. Seetõttu peab see kvaliteedi seisukohalt väga oluline tootmisprotsessi osa toimuma geograafilises piirkonnas tootja järelevalve all.

Sellega tagatakse tootele iseloomulik väga terav maitse ja ka toote organoleptilised omadused, kvaliteet, piirkondlik päritolu, jälgitavus ja kontroll kogu tootmisprotsessi jooksul.

3.7. Erieeskirjad märgistamise kohta:

Allpool esitatud märgistamiseeskirjadega tagatakse nii tarbijate kui ka tootmisprotsessi seiret teostavate ja nõuete järgimist kontrollivate inspektorite jaoks toote „Düsseldorfer Senf” autentsus ning seega toote „Düsseldorfer Senf” spetsifikaadi nõuete järgimine. Eeskirjade abil tagatakse märgistamise ühtsus ning sellega toote „Düsseldorfer Senf” päritolu ja jälgitavus.

Toote „Düsseldorfer Senf” märgistele tuleb kõigis müügikohtades märkida järgmised sõnad:

— „Düsseldorfer Senf”,

— „Düsseldorfer Senf Scharf”,

— „Düsseldorfer Senf Extra Scharf”,

— „Düsseldorfer Senf Stark” ja/või

— „Düsseldorfer Senf Extra Scharf”

vastavatel etikettidel.

Düsseldorfi sinepi kaitse ühingu Schutzgemeinschaft Düsseldorfer Senf liikmed võivad kasutada järgmist sõna-/kujutismärki kirjatüübis Arial Regular sõnade „Senfspezialität aus Düsseldorf” jaoks allpool esitatud versioonides:

— värviliselt neljavärvitrükis CMYK-koodiga 12C 27M 56Y 0K (kuldne), kuldse spot-värviga ja/või kuldses fooliumtrükis ankur, lõvi kontuur ning logo piirjoon ja/või

— värviliselt neljavärvitrükis CMYK-koodiga 12C 27M 56Y 0K (kuldne), kuldse spot-värviga ja/või kuldses fooliumtrükis ankur, lõvi ning logo piirjoon ja/või

— mustvalgena neljavärvitrükis CMYK-koodiga 0C 0M 0Y 100K (must) ankur, lõvi kontuur ning logo piirjoon ja/või

— mustvalgena neljavärvitrükis CMYK-koodiga 0C 0M 0Y 100K (must) ankur, lõvi ning logo piirjoon.

Logo sees olev taustavärv võib olla erinev. Logo suurus võib olla sõltuvalt kasutuskohast erinev. Neid märgistuseeskirju kohaldatakse ka selliste toodete suhtes, milles „Düsseldorfer Senf” on asjaomase tootekategooria ainus koostisosa, mida kasutatakse koos muude toiduainete ja toodetega.

4. Geograafilise piirkonna täpne määratlus:

Geograafiline piirkond hõlmab liidumaa pealinna Düsseldorfi; piirkonna nimi on Düsseldorf.

5. Seos geograafilise piirkonnaga:

5.1. Geograafilise piirkonna eripära:

Toote „Düsseldorfer Senf” retsept mõeldi välja geograafilises piirkonnas. Geograafiline piirkond on tuntud Düsseldorfi sinepitööstuse pikaajalise tootmistraditsiooni poolest. Geograafilises piirkonnas ajaloolis-traditsiooniliselt kasutatav tootmismeetod erineb Saksamaa muude piirkondade tavapärastest tootmisviisidest, kuna selle käigus eraldatakse sinepiseemnekestad.

Reini jõe äärses Düsseldorfi linnas kasutatav eriline veevõtumeetod erineb muudest meetoditest, mida kasutatakse suurtest jõgedest kaugemates asupaikades. Piki Reini jõge paiknevatest Düsseldorfi linna veevärgi kaevudest tuleb vesi, millest suurema osa moodustab kaldafiltraat ning üksnes väike osa on kohaliku piirkonna põhjavesi. Kaldafiltraat imbub pinnasesse Reini jõepõhja keskosas. Mitmenädalase teekonna vältel voolab vesi aeglaselt kaldalähedaste kaevude suunas, läbides kuni 30 m paksuseid liiva- ja kruusakihte. Selle aja jooksul puhastub vesi looduslikult mitmeid kordi: kruus ja liiv on mehaanilised filtrid, millesse jäävad kinni praht ja setted. Lisaks sellele puhastavad vett pinnases elavad tillukesed elusorganismid. Geograafiline piirkond erineb naaberpiirkondadest oluliselt ka selle poolest, et Düsseldorfi kõrge lubjasisaldusega vees sisalduvad maitset andvad mineraalsed koostisosad.

5.2. Toote eripära:

Erinevalt muudest Saksamaal traditsiooniliselt toodetud sinepitest ei sisalda toode „Düsseldorfer Senf” seemnekestaosakesi; töödeldakse üksnes sinepijahumassi. Sellisest tootmisviisist tuleneb toote „Düsseldorfer Senf” iseloomulik tunnus – selgesti tajutav terav maitse.

Tänu oma organoleptilistele omadustele on „Düsseldorfer Senf” omandanud piirkondliku eritoote maine. Võib isegi öelda, et toote „Düsseldorfer Senf” hea maine on üks selle omadustest, mille see on saanud tänu oma maitsele, kvaliteedile ja eripärale.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Ajalooline taust/ajalugu

Toode „Düsseldorfer Senf” on Düsseldorfis välja töötatud, väga pikaajalise, ajaloolis-piirkondliku traditsiooniga toiduaine. Seda tõestab kogu Düsseldorfi sinepitootmise ajalugu. Saksamaa esimene sinepitehas asutati Düsseldorfis 1726. aastal. 1896. aastal oli Düsseldorfis kaheksa sinepitehast. Juba 1826. aastal mainiti äriuudistes, reisikirjanduses ja linnatutvustustes Düsseldorfi sinepitööstust. 1920. aastal algas Düsseldorfis sinepi jaoks uus ajajärk. Lorraine’ist pärit ärimees Otto Frenzel asutas 1920. aasta lõpus Düsseldorfis oma sinepitehase. Ta andis seal valmistatavale väga teravale sinepile (üldse esimesele heledavärvilisele sinepile) nimetuse „Löwensenf” ning austusavaldusena linnavapile valis toote logoks lõvipea kujutise. Seda tüüpi heledat sinepit ei olnud Saksamaal varem toodetud. Tänu eriti teravale maitsele ja ainuomasele vürtsikusele sai toode „Düsseldorfer Senf” kiiresti tuntuks. Frenzeli edu aluseks olid toote „Düsseldorfer Senf” puhtuse tagamise nõuded vastavalt puhtuseseadusele Reinheitsgebot, mille kohaselt tohtis nimetatud toote valmistamiseks kasutada üksnes kõige paremaid koostisaineid ning kogu toodang tuli valmistada ülitäpselt retsepti järgi, ilma retseptiväliseid lisaaineid kasutamata.

1930. aastal hakkasid Düsseldorfi sinepitehased valmistama keskmiselt terava maitsega sinepit „Düsseldorfer Tafelsenf”. Seda mahe-mõõdukalt vürtsikat, kollakasrohelise värvuse ja meeldiva läikega Düsseldorfi sinepit õppisid üsna pea hindama nii oma- kui ka välismaised tarbijad.

Juba 1938. aastal eksporditi Düsseldorfi sinepitööstusest toodet „Düsseldorfer Senf” muudesse Euroopa riikidesse, Ameerika Ühendriikidesse, Kanadasse, Lõuna-Ameerikasse, Aafrikasse, Jaapanisse ja Austraaliasse.

Looduslik seos/keskkonnatingimused

Toote „Düsseldorfer Senf” puhul ilmneb looduslik seos geograafilise piirkonna ja toote organoleptiliste omaduste vahel. Toote „Düsseldorfer Senf” oluliseks koostisaineks olev Düsseldorfi vesi saadakse Reini jõest. Kohati kuni 30 meetri paksustest liiva- ja kruusakihtidest koosnevate kallaste vahel voolav jõevesi on väga lubjarikas ning sisaldab seetõttu rohkesti mineraalaineid. Düsseldorfi vee kõrge lubjasisaldus ja sellest tulenev mineraalainerikkus on aidanud kujundada toote „Düsseldorfer Senf” erilist maitset. Lisaks sellele mõjutab maitset ka filtreerimata veiniäädikas.

Praegune seos/maine

Käesoleva ajani on tootel „Düsseldorfer Senf” olnud hea maine piirkondliku eritootena, mida tunnevad hästi tarbijad nii omas piirkonnas kui ka kaugemal. Toote heast mainest annavad tunnistust tarbijate arvukad hinnangud. Tarbijate jaoks on „Düsseldorfer Senf” saavutanud turul kindla koha.

Maine aluseks on eelkõige toote „Düsseldorfer Senf” pikaajaline tootmine Düsseldorfis ning selle organoleptilised omadused. Düsseldorf on pika ja kuulsusrikka sinepitootmise ajaloo tõttu tuntud ka kui sinepilinn ehk „Senfstadt”.

Düsseldorfi sinepiga seotud eriroogade maine on nii kõrge, et neile on Düsseldorfis pühendatud lausa omaette muuseum. Toote heast mainest nii möödunud aegadel kui ka tänapäeval annavad tunnistust Düsseldorfi sinepitööstuses sinepi tootmisest tehtud arvukad fotod ning raamatud ja pressiteated.

Toode „Düsseldorfer Senf” moodustab osa Düsseldorfi ajaloost ja söömiskultuurist. Näiteks kuulub Düsseldorfi vanalinna õllepruulikodade menüüsse klassikaline „Düsseldorfer Senfrostbraten” – Düsseldorfi sinepiga määritud ja seejärel üleküpsetatud antrekoot. Düsseldorfi köögi osaks on ka nn Reinimaa võileib Röggelchen ehk kukkel, mille vahel on juust Düsseldorfi sinepiga.

Majanduslik seos/tähtsus

Düsseldorfis on toote „Düsseldorfer Senf” majanduslik tähtsus veel tänapäevalgi väga suur. Toote „Düsseldorfer Senf” suurest populaarsusest räägivad selget keelt toote suurepärased müüginäitajad geograafilise piirkonna, Saksamaa ja muu maailma toiduainete jaemüügikauplustes, lihapoodides ja restoranides. Düsseldorfi geograafilises piirkonnas toodetakse igal aastal hinnanguliselt 3 760 tonni toodet „Düsseldorfer Senf”.

Seos tootmisega/organoleptiline kvaliteet

Peaaegu 90 aastat toodavad piirkondlikud tootjad toodet „Düsseldorfer Senf” selles linnas väljatöötatud tootmismeetodi järgi. Toode „Düsseldorfer Senf” on saanud oma asukohast tingitud organoleptilised omadused tänu põlvest põlve pärandatud teadmistele, kogemustele ja oskustele.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Markenblatt 27. köide, 8. juuli 2011, osa 7c, lk 13525

http://register.dpma.de/DPMAregister/geo/detail.pdfdownload/28500

(1) ELT L 93, 31.3.2006, lk 12.